Mense maak harte oop ná hond peuter bytKlein Hendré se wonde begin genees (Foto: Verskaf) Slegs ’n week nadat ’n geldinsameling van stapel gestuur is vir klein Hendré du Plessis se peperduur kakebeenoperasie is genoeg geld ingesamel dat hy wel die operasie kan ondergaan. Hy sal na verwagting Donderdagoggend in die Peglerae Life-hospitaal in Rustenburg geopereer word. Hendré is op 26 Junie deur ’n hond aan sy gesig beetgekry toe hy die dag by familielede op ’n kleinhoewe buite Rustenburg, Noordwes, deurgebring het. Hy was 19 maande oud ten tyde van die voorval en kan nou ná meer as twee maande eindelik die noodsaaklike operasie ondergaan. Volgens Hendré se ma, Nadesna du Plessis, het wildvreemdelinge van heinde en ver geld in haar rekening betaal vir die operasie. Sedert Maroela Media verlede Woensdag oor die geldinsameling berig het, is R70 000 ingesamel. Die operasie beloop ’n geraamde R99 029. “Ons versekering gaan die uitstaande bedrag vir die operasie betaal. Hulle gee ook ’n bietjie ekstra vir wanneer Hendré dalk krone vir sy tande moet kry. Dit is ook deur die byt beskadig.” Die Du Plessis’s se hospitaalplan is reeds met Hendré se eerste operasie uitgeput, en hulle het nie genoeg geld gehad om vir sy operasie uit hul eie sak te betaal nie. Weldoeners vanuit Swaziland, Australië, Engeland en selfs Nederland het vir hulle geldskenkings gegee. “Een persoon het sommer eensklaps R10 000 in my rekening betaal.” Nadesna en haar man, Casper, is dankbaar en sprakeloos oor die goedhartigheid van mense wat hulle van geen kant af ken nie. “Ons is stomgeslaan en kan nie glo dat mense ondanks die Covid-19-uitdagings steeds hul harte só vir ander oopmaak nie.” Hendré in die hospitaal in Junie (Foto; Verskaf) Maroela Media het vroeër berig Hendré se ouma het hom die dag in ’n karretjie rondgestoot toe ’n wiel aan ’n klip vasgehaak en die karretjie omgeslaan het. Hendré het uit die karretjie geval en begin huil. Sy ouma het hom opgetel en onder die arm vasgehou. Dit is toe dat een van die honde op die erf sonder waarskuwing Hendré se gesig van onder af gegryp het. Die hond het aanhou byt en sy bek het oor Hendré se gesig gesluit. Die ander familielede het saam met die ouma onverpoos gestoei om die hond van Hendré af te kry. Hulle het genadiglik later daarin geslaag. Die dokters het in die hospitaal x-strale van Hendré se gesig geneem en aanvanklik gesê sy kakebeen is nie gebreek nie. Hy is later in die teater ingestoot om steke vir sy wonde te kry. Hier het die dokter besef sy kakebeen is wel gebreek en hy sal ’n operasie moet ondergaan. Nadesna het vroeër gesê sy kan nie meer sit en toekyk hoe haar seuntjie swaarkry nie. “Sy kakebeen en mond hang. Hy kan nie harde kos eet nie. Hy het nie beheer oor die spoeg wat gedurig uit sy mond loop nie.” Sy kan nie glo die nagmerrie is amper verby nie. “Ons het onophoudelik gebid vir die geldjie en nooit opgehou glo nie.”